ועדת הכלכלה, כנסת 16, פרוטוקול מספר 306, 2004-11-24 10:00

שלום שמחון: שלום לכולם.

שלום שמחון: אני פותח את ישיבת ועדת הכלכלה, ועל סדר היום ישנן שתי הצעות.

שלום שמחון: הצעת חוק אחת היא הצעת חוק של חבר הכנסת אורי אריאל שעברה בקריאה טרומית.

שלום שמחון: הצעת החוק השנייה היא הצעת חוק של הממשלה שכבר דנו בה יותר מדיון אחד, ואנחנו אמורים להכין אותה לקריאה שנייה ושלישית.

שלום שמחון: הצעתו של חבר הכנסת אורי אריאל וקבוצת חברי כנסת היא הצעת חוק שידור פרסומות, תשדירי שירות ושידורי חסות בגלי צה"ל, התשס"ד-2003.

שלום שמחון: הצעת החוק של הממשלה היא הצעת חוק גלי צה"ל-שידורי רדיו של צבא-הגנה לישראל (שידורי חסות ותשדירי שירות), התשס"ד-2004.

שלום שמחון: אני רוצה להזכיר שבישיבה הקודמת אנחנו ביקשנו מכל הנוגעים בדבר להגיש לנו את השגותיהם, ואנחנו אכן קיבלנו מכתב גם ממועצת הרשות השנייה וגם מגלי צה"ל.

שלום שמחון: חבר הכנסת אורי אריאל, יש לנו אפשרות לשלב את הצעת החוק שלך בהצעת החוק הממשלתית, ולמעשה ישנן שלוש אפשרויות.

שלום שמחון: ישנה אפשרות שהצעת החוק שלך תידון כעת ותעלה לקריאה ראשונה ואחרי זה תאוחד עם הצעת החוק הממשלתית.

שלום שמחון: אבל, ישנה גם אפשרות טכנית אחרת שכבר עכשיו היא תשולב בהצעת החוק הממשלתית, ותיכף תאמר היועצת המשפטית איך אנחנו יכולים לעשות את זה.

אתי בנדלר: כאן יש לנו הצעת חוק פרטית שעברה רק בדיון מוקדם, והצעת חוק ממשלתית שעברה אחריה בקריאה הראשונה.

אתי בנדלר: חבר הכנסת אריאל, כפי שאמר כבר היושב ראש, ישנן שלוש אפשרויות כדי לקדם בכל זאת את הצעת החוק שלך.

אתי בנדלר: ראשית, לטפל בהצעת החוק שלך ולהכין אותה לקריאה ראשונה, לפרסם אותה, ולצפות שהיא תעבור קריאה ראשונה, ואז למזג שתי הצעות החוק.

אתי בנדלר: שתי אפשרויות אחרות הן: האחת היא, לפי סעיף 122ב לתקנון הכנסת הקובע, "עברה הצעת חוק בדיון מוקדם ולאחר מכן עברה הצעת חוק זהה או דומה בעיקרה בקריאה ראשונה, רשאית הוועדה שאליה הועברו ההצעות על-פי יוזמתה ובאישור ועדת הכנסת, לדון בהצעות במשולב בהתאם לנוסח שעבר קריאה ראשונה, ולהעבירן כהצעת חוק אחת לקריאה שנייה ולקריאה שלישית בכנסת".

אתי בנדלר: זאת אומרת, מבקשים מוועדת הכנסת אישור למזג את הצעת החוק אם הוועדה תחליט כך לפי בקשתך, אבל אז הנוסח שבו דנים הוא הנוסח שעבר קריאה ראשונה.

אתי בנדלר: דהיינו, ההצעה הממשלתית.

אתי בנדלר: קיימת עוד אפשרות שאני לא אוהבת להשתמש בה משום שמדובר בכוכבית לפי החלטה של ועדת הכנסת שניתנה בזמנו ושככל הנראה שכחו לבטל אותה עם הוספת הסעיף שקראתי קודם, שאומר בסך הכול שהוועדה מחליטה על מיזוג ואז בנוסח שאנחנו מניחים לקריאה שנייה ושלישית, בפתק הורוד שמתאר את ההיסטוריה של הצעת החוק, אנחנו מציינים מפורשות בהתאם לכוכבית המסוימת הזאת, ששילבנו בהצעת החוק גם את הצעתך.

אתי בנדלר: זאת אומרת, בפתק אתה מקבל את הקרדיט על הצעת החוק.

אתי בנדלר: חבר הכנסת אריאל, האם אתה מבקש שהוועדה תעבוד על הצעתך, תדון בה לפרטי פרטים ותכין אותה לקריאה ראשונה, או שאתה מעוניין במיזוג הצעות החוק באישור ועדת הכנסת, או שאתה מסתפק בקבלת הקרדיט בנוסח הורוד?

אורי אריאל: מה נוח ליושב ראש הוועדה?

שלום שמחון: מה שנוח לך.

שלום שמחון: נכון לרגע זה, תמונת המצב היא כזאת.

שלום שמחון: מונחת על שולחננו הצעת חוק ממשלתית שבין היתר באה לענות על איזשהו דיון בבית המשפט העליון.

שלום שמחון: להצעת החוק הממשלתית יש התנגדויות מצד מספר גורמים, בין היתר ממועצת רשות השנייה, תחנות הרדיו האזוריות, ואני מניח שגם רשות השידור.

שלום שמחון: לפי הרכב המיוחד של האנשים פה אני רואה שזה הולך להיות קשה.

שלום שמחון: אם אני מתחיל לדון בהצעת החוק של ולא יהיו פה מהמורות גדולות, ונניח שאנחנו נגמור אותה במהלך הדיון הזה למרות שהסיכוי הוא לא גדול, אז היא תעלה לקריאה ראשונה, ושם זה תלוי בך לא רק בי.

אתי בנדלר: זה תהליך הכי ארוך לדון בהצעת החוק, לתקן אותה, להכין אותה לקריאה ראשונה.

אורי אריאל: אני מבקש שזה יהיה בתהליך הכי קצר, בסדר?

דוד טל: כלומר, העיקרון הוא זה שחשוב לו ולא הקרדיט.

שלום שמחון: חבר הכנסת אריאל מציע שהצעתו הטרומית תמוזג עם הצעת החוק הממשלתית.

אתי בנדלר: חבר הכנסת אריאל, אתה מסתפק בכך שיצוין בפני המליאה שהצעת החוק שלך מוזגה לתוך הצעת החוק הממשלתית.

אורי אריאל: כן, תודה.

שלום שמחון: מי בעד?

שלום שמחון: מי נגד?

שלום שמחון: ה צ ב ע ה בעד – רוב נגד- אין נמנעים - אין

אורי אריאל: אני מודה ליושב ראש הוועדה.

שלום שמחון: אנחנו חוזרים להצעת החוק.

שלום שמחון: כפי שאמרתי, מפקד גלי צה"ל שלח מכתב, מועצת הרשות השנייה שלחה מכתב וכן גורמים אחרים.

שלום שמחון: אני מבקש ממפקד גלי צה"ל לפרט בפנינו את טענותיו.

שלום שמחון: אבל לפני כן אני רוצה שתדע שפניתי למשרד האוצר בעניין האפשרות לממן את החלק החסר.

שלום שמחון: אני מבין שישנה אפשרות מסוימת, גם אם היא לא נאמרת באופן בולט, שיש למשרד הביטחון את האמצעים הדרושים כדי לממן את תחנת גלי צה"ל.

אבי בניהו: האם משרד האוצר אומר שלמשרד הביטחון - - -?

שלום שמחון: כן.

אבי בניהו: זה נכון שאם מורידים מגלי צה"ל את תשדירי השירות והחסות, אז הרמטכ"ל יצטרך להחליט האם הוא מקיים את גלי צה"ל ומוסיף לה 20 מיליון, או שהוא סוגר אותה.

אבי בניהו: זה פררוגטיבה שלו.

שלום שמחון: אנחנו למדנו קודם ממנהל רשות החברות הממשלתיות שלפקידי ממשלה אסור לעבור על תקנון הממשלה ולהגיד משהו בדיון שהוא בניגוד לעמדה המוצהרת של הממשלה.

שלום שמחון: אבל, יש תמיד עמדה לא מוצהרת.

שלום שמחון: אני אמרתי את העמדה הלא מוצהרת.

אבי בניהו: שתי התחנות גלי צה"ל וגלגל"צ מתקיימות בעשרים השנה האחרונות.

אבי בניהו: כמובן שזה התחיל מתחנה ששידרה ארבע שעות במלחמת ששת הימים.

אבי בניהו: במלחמת יום הכיפורים עברנו לשדר 24 שעות.

אבי בניהו: אנחנו תחנת רדיו שמשדרת לא רק באולפן אלא בניידות שידור, במופעים פומביים, וב"קולה של אימא".

אבי בניהו: ב-20 שנה האחרונות הצבא לא מעמיס את התחנה הזאת על הכתפיים לבד.

אבי בניהו: מזה 20 שנה גלי צה"ל משדרת בתקופת ראש אכ"א וילנאי, אולי לפניו, והתחנה מתקיימת גם מתשדירי שירות ותשדירי חסות כמקובל בערוץ הראשון של הטלוויזיה שאיננו משדר שידורי פרסומת, להבדיל מ"קול ישראל" שכן משדר, להבדיל מהערוץ השני.

אבי בניהו: אנחנו לא מצליחים להחזיק את התחנה משני המקורות הללו, והיושב ראש מכיר את זה מדיונים קודמים.

אבי בניהו: ישנם שלושים-ארבעים איש שלא מקבלים שכר בגלי צה"ל, בינהם השמות הכי גדולים שאתם מכירים, חלק מהשמות התפרסמו בעיתון אבל לא מיוזמתי.

אבי בניהו: מכל מקום, אני מתבייש בזה.

אבי בניהו: משכורותיהם של כתבים שנמצאים כאן בבניין, כתב מדיני, כתב כלכלי, הן משכורות שאין כאלה במדינה.

אבי בניהו: פריסת המשדרים שלנו היא לא מלאה.

אבי בניהו: יש לנו הרבה תלונות, חלקן אגב גם מחברי כנסת שאין ברעננה, ואין בשדרות.

אבי בניהו: אנחנו צריכים עוד איזשהו סכום של כסף שחשבנו שאנחנו נצליח לפתור אותו באמצעות הצעת החוק הממשלתית – תשדירי שירות, תשדירי חסות ופרסומת במשורה.

אבי בניהו: אני רוצה לומר שללא תשדירי שירות ותשדירי חסות בגלי צה"ל כמו שאנחנו מתקיימים היום במשורה, במגבלה, מפוקח על-ידי הפרקליטות הצבאית והפרקליטות של משרד הביטחון, אנחנו לא נוכל לקיים את גלי צה"ל.

שלום שמחון: תקציב משרד הביטחון הוא מיליארדים, האם הוא לא יכול למצוא 20,000 שקל?

רחל סטוביצקי: אבל, למה לנו לסבסד את ערוצי הרדיו?

רחל סטוביצקי: קודם כל, אין תקציב.

שלום שמחון: אני יכול להניח שאם השר לאיכות הסביבה היה רוצה שיהיה לו רדיו שעוסק רק באיכות הסביבה, הוא היה מממן אותו מתקציבו.

שלום שמחון: האם זאת היתה בעיה של אחרים?

אבי בניהו: אדוני היושב ראש, אני לא חושב שזה נכון להגיד ששר הביטחון מופז חפץ בזה שיש לו רדיו.

אבי בניהו: גלי צה"ל היא יותר משר ביטחון זה או אחר, גלי צה"ל נוסדה על-ידי דוד בן גוריון לפני 54 שנים.

אבי בניהו: היא תחנה ציבורית, היא תחנה עם אימון של הציבור שמצביע באוזניים כל היום.

אבי בניהו: זה לא קפריזה של שר זה או שר אחר.

אבי בניהו: בסוגריים אני רוצה לומר לכם שמבלי שהמשורר התכוון לכך אולי, אולי בגלל שגלי צה"ל יושבת בתוך מערכת הביטחון הקונסנזואלית, אין לחצים פוליטיים על גלי צה"ל כמו שהנוכחים בחדר הזה יודעים, אין הכתבות של מינויים של ראשי מחלקות, אין מעורבות מסחרית בגלי צה"ל.

אבי בניהו: אני לא בטוח בכלל שהתופעה האנומלית הזאת היא לא אחד הדברים היפים שקיימים היום במדינת ישראל, ואתם עדים לזה.

אבי בניהו: כשאני מתקשר למרכזיית הכנסת ומבקש לדבר עם לשכה של מישהו, אני שומע ברקע את גלי צה"ל ומאוד נהנה, וזה לא רק פה.

אבי בניהו: זה במשרד ראש הממשלה, במשרד הביטחון, ובמשרדים אחרים.

אבי בניהו: אפשר לומר שאם שר הביטחון רוצה רדיו אז שיממן.

אבי בניהו: אני חושב שגלי צה"ל מזמן כבר לא שייכת רק לצבא, היא שייכת לציבור.

אבי בניהו: הראייה שכאשר שני רמטכ"לים רצו לסגור את התחנה, הציבור, האקדמיה, העיתונות, בתי משפט ואחרים אמרו לא, כי זה נכס ציבורי.

אבי בניהו: הנכס הציבורי הזה נשען על שני מקורות.

אבי בניהו: אני לא צריך להביא רווח לרמטכ"ל, לא ידיחו אותי אם אני לא אביא רווח.

שלום שמחון: מכיוון שהיא שייכת לציבור, ישאל אותך תיכף אחד מחברי הכנסת היושבים פה כמה נציגים יש למגזרי המיעוטים בתוך גלי צה"ל.

דוד טל: כמה נציגים יש למגזרי המיעוטים בגלי צה"ל?

אבי בניהו: השאלה היא, מה זה מיעוטים?

אבי בניהו: אני הייתי בחברת נוער בקיבוץ להבות חביבה והרגשתי מיעוטים, והיום אני מפקד גלי צה"ל.

אבי בניהו: מה זה מיעוטים?

שלום שמחון: אל תיתמם.

שלום שמחון: האם יש שדר דרוזי שיש לו תוכנית בפריים-טיים אצלך בתחנה?

אבי בניהו: לא, אין לי שדר דרוזי שיש לו תוכנית בפריים-טיים.

אבי בניהו: גלי צה"ל צריכה להיות רדיו שאיפה שמשלמים מסים למדינת ישראל, שם צריכים להרגיש שהרדיו הזה הוא שלהם ובשבילם.

אבי בניהו: זה כולל את המיעוטים.

אחמד טיבי: המיעוטים לא מעונינים בייצוג בגלי צה"ל.

אבי בניהו: אני לא יודע אם זה לזכותנו או לחובתנו, אבל אני השתתפתי במפגש של נשיא המדינה עם ראשי הרשויות של המגזר הערבי.

אבי בניהו: היו שם נציגים של כל כלי התקשורת.

אבי בניהו: אני מאוד שמחתי לשמוע מהם שגלי צה"ל בניגוד לחלק מכלי התקשורת האחרים, נמצאים שם בחינוך, ובביוב, ובאיכות הסביבה, ובפתיחת שנת הלימודים, ולא רק ברצח במשפחה ובסיוע לפיגוע.

אבי בניהו: אני חושב שכך צריך להיות למרות שזה גלי צה"ל.

אבי בניהו: אני רוצה לומר לכם שכאשר נכנסתי לתפקיד שלי עשינו שינוי בקורס לגלי צה"ל.

אבי בניהו: מי שמכיר וביקר בקורס לגלי צה"ל יודע שמשרתים בו מכל חלקי החברה הישראלית, דתיים וחילוניים, עולים וותיקים.

אבי בניהו: בקורס החדש קלטנו מישהי מאשדוד שאומרים לי שהיא אילנה דיין הבאה.

אבי בניהו: התעקשתי שיהיה בגלי צה"ל חייל דרוזי, בחנתי מועמדים רבים ביחד עם אכ"א, ובסוף בחרנו מישהו שלמד בכפר הירוק וקצת מכיר את החברה.

אבי בניהו: הוא מפיק בינתיים, הוא לא שדר.

אבי בניהו: אני מקווה שהוא בינתיים יתקדם ויהיה מודל לאחרים.

אבי בניהו: אני בעניינים האלה מרגיש טוב מאוד.

אבי בניהו: 20 שנה אנחנו מתפקדים עם המקור של תקציב הביטחון תשדירי שירות ותשדירי חסות.

אבי בניהו: , למרות שהמערכת רצתה לעשות פרסומות, למרות שהמערכת רצתה והממשלה בהצעת החוק להנהיג גם פרסומות בגלי צה"ל מתוך תפיסה, אני כעורך ראשי של גלי צה"ל - - -

אתי בנדלר: אתה חוזר ואומר הצעת חוק ממשלתית עם פרסומות, אני לא מכירה הצעת חוק כזאת.

אתי בנדלר: היתה אולי הצעה של משרד הביטחון וההצעה הזאת לא התקבלה על-ידי הממשלה.

אבי בניהו: הקיום של גלי צה"ל מותנה בשני המקורות האלה.

אבי בניהו: אינני רואה מצב שבו המצב במציאות הקיימת אומר: נוסיף להם עוד 20 מיליון שקל או שנסגור אותם.

אבי בניהו: אני יודע מה תהיה התשובה.

אבי בניהו: אני מאוד מעריך את זה שהרמטכ"ל לא פגע בגלי צה"ל והמטכ"ל לא פגע בגלי צה"ל למרות כל הקיצוצים הגדולים שמתבצעים בצבא.

אבי בניהו: להבנתי, אם אנחנו רוצים לשמור על גלי צה"ל אנחנו צריכים לאשר את הצעת החוק הזאת, ולמצוא בצד עוד - - -

שלום שמחון: אני רוצה להקריא גם לפרוטוקול, את המכתב שהתקבל מאמיר לוי סגן הממונה על התקציבים הנדון:

שלום שמחון: הצעת חוק גלי צה"ל- שידורי רדיו של צה"ל (שידורי חסות ותשדירי חסות), התשס"ד-2004.

שלום שמחון: "1.

שלום שמחון: בהצעת החוק הממשלתית מס' 116 מיום 5 ביולי 2004 הוצע להסמיך את גלי צה"ל לשדר תשדירי שירות ושידורי חסות באופן שישקף את המצב הנהוג כיום (מחזור הכנסות של כ-15 מיליון שקל בשנה), וזאת בנוסף לתקצוב שוטף של כ-15 מיליון שקל מתקציב משרד הביטחון.

שלום שמחון: "

קריאה: תקצוב שוטף של כ-19 מיליון.

שלום שמחון: 19 מיליון.

שלום שמחון: "2.

שלום שמחון: ההצעה לפיה חלק מאגרות רשות השידור יוקצו לתחנות הצבאיות, בה בעת שהכפיפות המינהלית תיוותר בידי שר הביטחון, אינה הפתרון הנכון להערכתנו".

שלום שמחון: אני לא הבנתי מהמשפט הזה האם כשניקח את הכפיפות משר הביטחון, זה בסדר לתת כסף?

שלום שמחון: "3.

שלום שמחון: איננו נדרשים לסוגיית עצם פעילותן של תחנות הרדיו הצבאיות הכפופות למשרד הביטחון.

שלום שמחון: אולם, כל עוד בוחר המשרד על-פי סדר עדיפויותיו הפנימיות להמשיך בהפעלת גלי צה"ל וגלגל"צ, מוטלת עליו גם החובה להעמיד מתקציבו את כל המשאבים הנדרשים למימון פעילות זו.

שלום שמחון: "

דוד טל: צריך להוסיף שם: תקציבו הרב.

שלום שמחון: כן, תקציבו הרב "4.

שלום שמחון: ברקע הדברים נציין כי תקציב התחנות הצבאיות מסתכם כיום בכ-30 מיליון ש"ח בשנה (כ-0.07% מתקציב משרד הביטחון), ולכן אין כל מניעה שמלוא מימון התחנות יהיה כאמור מתקציב זה.

שלום שמחון: " המכתב הזה נשלח בעקבות פנייה שלי אליהם בתום הדיון הקודם.

שלום שמחון: פנינו למשרד האוצר להעביר בכתב את עמדתו להצעה כי סכום מסוים מתוך הסכומים מאגרת הרדיו יוקצה לגלי צה"ל בשיעור שייקבע מידי שנה על-ידי ועדת הכלכלה, ושלא יעלה על 15 מיליון שקל.

שלום שמחון: מבחינתי, המכתב הזה נשמע מאוד ברור.

רחל סטוביצקי: הפתרון התקציבי, הפתרון שאין לי אישור מבחינת הגורמים שלנו, הוא בכלל לא צריך לקבוע בעצם הצעת החוק.

רחל סטוביצקי: יש פה שני מישורים.

רחל סטוביצקי: מישור אחד הוא המישור התקציבי הפנימי, והמישור השני הוא האם רדיו פועל באמצעות הודעות חסות ותשדירי חסות ופרסומות מסחריות.

רחל סטוביצקי: אני מניחה שכל תחנת רדיו פועלת בימנו, כולל גלי צה"ל ב-20 השנה האחרונות, גם עם הודעות חסות וזה חלק לגיטימי כסיוע ושירות לציבור.

רחל סטוביצקי: העניין התקציבי לא קשור לעניין הזה.

רחל סטוביצקי: אבי בניהו אומר: "יש לי גם בעיה תקציבית", ויש לנו בעיה תקציבית.

רחל סטוביצקי: אבל, במה זה פותר את הזכות הלגיטימית של תחנת רדיו שהיא במקרה גם צבאית, לשדר תשדירי שירות והודעות חסות?

רחל סטוביצקי: אני חוזרת לרציונל של הצעת החוק.

רחל סטוביצקי: הצעת החוק באה לשקף את המצב הקיים, והמצב הקיים הוא שיש ביקוש להודעות חסות, תשדירי שירות, אם מאפשרים את הדבר הזה כחלק מכוחות השוק החופשי וחלק מהתפקוד של תחנות רדיו.

רחל סטוביצקי: אבל כיוון שזוהי תחנת רדיו צבאית, המשרד, מערכת הביטחון וגל"צ הגבילו את עצמם בעניין של פרסומות, וזה כבר שנים.

רחל סטוביצקי: באה הצעת החוק לאזן את כל האינטרסים.

רחל סטוביצקי: היא אומרת, קודם כל אני ארע את המצב של גלי צה"ל, ואני אקבע שהעניין של פרסומות זה לא עניין של שיקול דעת בכלל, אלא אנחנו נקבע בחוק שלא יהיו - - -

שלום שמחון: אני שמח על התגבורת בעצם הגעתך לדיון הזה.

שלום שמחון: אבל, התקיימו כבר שני דיונים קודמים ואני מנסה לנווט את הדיון.

שלום שמחון: בדיונים הקודמים עלה פה שבינתיים בין לבין גם קרו בשוק התקשורת במדינת ישראל כל מיני דברים.

שלום שמחון: בין היתר, קמו תחנות רדיו אזוריות שחלק מהפרנסה שלהן היא סביב הגזרה שבה הן נמצאות.

שלום שמחון: הן אומרות שאם המכללה בעמק יזרעאל מפרסמת בגלי צה"ל ולא אצלן, אז זה על חשבונן בסופו של דבר, כי כאילו זה היה צריך להיות אצלן.

אבי בניהו: אבל אדוני היושב ראש, המכללה בעמק יזרעאל רוצה שהחיילים המשוחררים שהולכים ללמוד לא ילכו לאוניברסיטת תל-אביב אלא יקשיבו להם בגל"צ ובגלגל"צ וילכו לעמק יזרעאל ולספיר ולתל-חי.

אבי בניהו: אני רוצה לתת את השירות הזה לחיילים שמשתחררים מהצבא.

אבי בניהו: אני לא חושב שאת מכללת עמק יזרעאל צריך לשמוע רק בעמק, אני חושב שיש בזה גם היגיון ציבורי.

רחל סטוביצקי: זה בדיוק האיזון בין רדיו כרדיו והרדיו הצבאי.

רחל סטוביצקי: מצד אחד, הורדנו את העניין של הפרסומות המסחריות מרצון והפכנו את זה לעיגון בחוק שזה מאוד מגביל את שיקול הדעת.

רחל סטוביצקי: מצד שני, הגבלנו את קבלת ההודעות רק למסירת מידע שהוא רלוונטי לצבא.

רחל סטוביצקי: כוכי מרדכי איפה בחוק מותר לכם לפרסם?

רחל סטוביצקי: המדינה היא לא מוגבלת עד שהיא מגבילה את עצמה.

רחל סטוביצקי: זה ההבדל בין המדינה לתחנות רדיו או לגופים אחרים.

רחל סטוביצקי: הגופים האחרים הסטטוטוריים יכולים לפעול רק בגדר מי שהסמיך אותם.

רחל סטוביצקי: אנחנו כמדינה יש לנו שיקול דעת רחב, אלא אם החוק מגביל.

רחל סטוביצקי: עצם העובדה שאנחנו באנו עם הצעת החוק הזאת, מראה על איזשהי רצינות ואחריות.

כוכי מרדכי: אתם הגעתם עם הצעת החוק הזאת בגלל שפנינו לבג"ץ.

רחל סטוביצקי: הייתי שמחה מאוד להמשיך עם הבג"ץ כדי שהנושא המשפטי ייפתר.

רחל סטוביצקי: אבל, חבל להתווכח.

שלום שמחון: אנחנו לא רוצים להזיק לגלי צה"ל.

שלום שמחון: אסור שתתקבל פה החלטה שהיא מסבכת את גלי צה"ל יותר, ושהיא לא רואה מטר לפני.

שלום שמחון: הוועדה הזאת עוסקת בכל תחום השידור במדינת ישראל.

שלום שמחון: במסגרת הזאת, אנחנו לא יכולים להתייחס לעובדה ששר התקשורת מינה לפני שבוע ועדה לבחינת תחום הרדיו בישראל בראשות אמנון צוקרמן, שהתפקיד שלה לבחון בין היתר את מקורות המימון הראויים לתחנות הרדיו שדיברנו עליהן שיבוא מהאגרות, מפרסומת, מתקציב המדינה וכן הלאה.

שלום שמחון: הן כוללות את כל תחנות הרדיו הממלכתיות, רשת ב', רשת ג', גלי צה"ל.

שלום שמחון: אם אנחנו באמת רוצים לדאוג לגלי צה"ל, השאלה המרכזית היא האם אי אפשר למצוא פתרון מימוני לתקופת ביניים, לא לכול השנה אלא לכמה חודשים?

שלום שמחון: האם לא כדאי לאלץ אתכם ואת משרד האוצר למצוא מימון לכמה חודשים?

שלום שמחון: חוק ההסדרים יגיע לפה עכשיו ותחום הרדיו נכנס בו עוד הפעם.

שלום שמחון: יש לתת לעניין הזה הרבה יותר מעוגן.

שלום שמחון: אתם אומרים לעצמכם עכשיו: בואו נעשה את העיגון כרגע, ואחרי זה נראה מה יהיה.

שלום שמחון: תחשבו על זה בינתיים.

אבשלום וילן: הצעת החוק הממשלתית היום היא פחות או יותר הגדרת המצב הקיים.

אבשלום וילן: אתה קיבלת תשובות ברורות מהאוצר שכל הפתרונות היצירתיים האחרים הם חסומים כי זה גם שינויי חקיקה.

אבשלום וילן: בשעה 11:00 מתחילה המליאה, והשאלה היא האם הולכים להמשיך בסימפוזיונים אידיאולוגיים?

אבשלום וילן: זה בסדר גמור, אבל אני בכל אופן הייתי מציע שנתחיל לעבור על החוק.

אבשלום וילן: בסך הכול אנחנו לא רוצים כרגע להעביר שום שינוי, לאפשר לרדיו האזורי ול"קול ישראל", ולכולם.

שלום שמחון: הוועדה הזאת יושבת חמש פעמים בעניין גלי צה"ל.

שלום שמחון: עד אשר נעשה עבודה מסודרת, האם השניים הללו לא יכולים למצוא בינתיים כמה מיליוני שקלים כדי שהוא יהיה מרוצה?

שלום שמחון: אני לא מבין את הדבר הזה.

שלום שמחון: בסוף תהיה תחנה "בובה" עם תקציב "בובה", אבל בינתיים שחררו את הבן אדם מהלחץ.

שלום שמחון: תנו לו לנהל את התחנה הזאת ברוחב לב.

שלום שמחון: יהיה לעניין הזה פתרון, מה הבעיה עם זה?

אבי בניהו: יש החלטה של הבג"ץ שצריך לעבור לחקיקה.

שלום שמחון: אני לא אומר שלא תהיה חקיקה, תהיה חקיקה אבל טובה.

אבי בניהו: אני לא יודע מה יהיה בשנת התקציב הבאה, לדעתי יקצצו אותנו עוד יותר.

אבי בניהו: אבל, אין מצב שמערכת הביטחון היום מוסיפה מיליון שקל אחד לגלי צה"ל.

דוד טל: זה לא נכון.

דוד טל: היו כבר דיונים בוועדה הזאת בנושא נסיעת חיילים ברכבת, ומערכת הביטחון אמרה בהתחלה לא יקום ולא יהיה.

דוד טל: אבל, בסוף היה גם היה.

אבי בניהו: אני מכיר את זה מצוין.

אבי בניהו: אני הייתי בוועדת בנלולו בפרטים.

אבי בניהו: יש הבדל בין - - -

שלום שמחון: מבחינת פרקליטות המדינה, יש לוועדת הכלכלה את האפשרות להמשיך את ההליכים שלה עד אמצע חודש פברואר 2005.

שלום שמחון: כלומר, אנחנו מסודרים מבחינת הזמן.

שלום שמחון: יש פה מכתב מפרקליטות המדינה.

אתי בנדלר: הפרקליט שמייצג את פרקליטות המדינה אבי ליכט ביקש ממני לדאוג דווקא לנסות שהוועדה תזרז את מהלכיה.

אתי בנדלר: שאלתי אותו מתי קבוע הדיון בבג"ץ, והוא אמר לי שהוא קבוע לתשיעי לפברואר ושהוא מבקש מאוד שהוועדה תסיים עד לאותו מועד את הליכי החקיקה.

רחל סטוביצקי: אין לי בעיה לשמור על הסטטוס קוו כמו שזה.

רחל סטוביצקי: אבל אני לא מבינה אנחנו צריכים להקציב תקציב לשנות את המצב.

דוד טל: כי גלי צה"ל הוא הבן שלך, לא שלי.

שלום שמחון: בסוף אתם תאלצו לתת את הכסף יחד עם החקיקה.

אבי בניהו: לא יהיה גלי צה"ל.

אבי בניהו: מערכת הביטחון לא תוסיף כסף לגלי צה"ל, וזה ברור לכולנו.

איתן כבל: אני כבר אמרתי בפעמים הקודמות את הפתרון הכי טוב שיכול להיות.

איתן כבל: החלוקה הכספית של כספי אגרה יהיה לפי רייטינג ותהיה תחרות בין הגופים האלה.

איתן כבל: גם גלי צה"ל בצורה כזאת או אחרת, היא שידור ציבורי לא פחות מ"קול ישראל".

איתן כבל: אני לא אופטימי.

איתן כבל: למרות שצריכה להינתן תשובה עד חודש פברואר לבית המשפט, אני לא רואה אותנו מצליחים להוציא, או לוחצים על האוצר או הביטחון להגדיל את עוגת התקציב של גלי צה"ל.

איתן כבל: זה כדי לרצות את עצמנו, כדי להגיד: הנה, אנחנו עוזרים לכם ומתמודדים עם זה.

איתן כבל: אני דווקא מצטרף לדבריו של חבר הכנסת אבשלום וילן, יש כאן הצעת חוק ממשלתית.

איתן כבל: אני הרבה יותר קיצוני בעניין הזה משום שצריך לבחון את כל המפה הזאת של השידור בין גלי צה"ל, הערוצים האזוריים.

איתן כבל: אבל עד אז, יש כאן הצעת חוק מאוד מינורית בסך הכול.

איתן כבל: היא לא באה לעשות מהפכות מאוד גדולות.

יגאל ארדן: אני נוטה להצטרף לעמדות של חברי הכנסת אבשלום וילן ואיתן כבל, ואני רוצה להסביר מדוע.

יגאל ארדן: אתמול אנחנו דנו פה ארוכות בהצעת חוק שנועדה לאפשר לתחנות הרדיו האזוריות לצאת גם מגבולות הגזרה שלהן, ולהציב אנטנות..

יגאל ארדן: למען הגילוי הנאות, אני רוצה ואוהב להופיע בכל התחנות.

יגאל ארדן: גם בגלי צה"ל, גם ברשת ב', וגם בתחנות האזוריות.

יגאל ארדן: בואו נשים את הדברים על השולחן כולם פה יודעים שתחנות הרדיו האזוריות, ואני לא אדרוש ממשרד התקשורת להצהיר פה משהו אחר, נקלטות הרבה מעבר לאזור שלהן.

יגאל ארדן: אפשר לעשות ניסיון.

יגאל ארדן: אפשר לנסוע ברחבי הארץ ולראות שיש תחנות שאתה יכול לקלוט מחיפה עד באר שבע.

אבי בניהו: בכניסה לבאר שבע יש שלט של מע"צ רדיוס.

שלום שמחון: בגליל אני קולט את כל תחנות הרדיו האזוריות בכל הארץ.

אבי בניהו: חלק מהאחראים לזה גרים באזור החיוג שלך.

יגאל ארדן: בכל הכבוד שלנו ולידע שלנו ולכל מה שאנחנו מנסים לעשות פה, עד שתהיה ועדה והוועדה הזאת תסדיר אולי בצורה סופית את כל העסק הזה, אני חושב שאנחנו צריכים לנסות ולצמצם ככל שניתן את הזעזועים, ולנסות לשמור איכשהו על המצב הקיים.

יגאל ארדן: אני בטוח שאבי בניהו ימצא עבודה בשכר הולם גם אחרי שלא תהיה גלי צה"ל.

יגאל ארדן: העניין הוא באמת בזה שהיום גלי צה"ל היא איזשהו נכס ציבורי.

כוכי מרדכי: חבר הכנסת כבל, שבוע שעבר היית נגד.

איתן כבל: אדוני היושב ראש יעיד מי העלה את ההצעה, כי יש פה השמצה סמויה.

איתן כבל: יש פרוטוקולים, ואני רק רוצה להזכיר לך שאת תפסת אותי עם דוד בן בסט וגם בדיון ההוא שאלת אותי מה קרה לי.

איתן כבל: תסתכלי על עצמך ברצף שבין לבין.

יגאל ארדן: אני בעד להצביע ולהתקדם בינתיים.

כוכי מרדכי: אני שמעתי את דבריו של אבי בניהו והוא גורם לכולם להזיל דמעות על זה שמצב גלי צה"ל הוא חמור.

כוכי מרדכי: אני רוצה להזכיר שלא מדובר כאן לא בטנקים, לא ברובים ולא בשכפ"צים, אלא ברדיו.

כוכי מרדכי: כלומר, בוא ניכנס לפרופורציות.

כוכי מרדכי: אני רוצה להזכיר שאנחנו פנינו לבג"ץ כדי לא להשאיר את המצב הקיים.

כוכי מרדכי: אמרה השופטת דורנר בבג"ץ, תקראו לזה תשדירי שירות, תקראו לזה שידורי חסות, תקראו לזה צנצנת ירוקה, זה פרסומת, ולכן אנחנו יושבים כאן.

כוכי מרדכי: צריך להסדיר את זה ולא לשמר את המצב הקיים, כי לא בשביל זה אנחנו יושבים כאן, ממש לא.

שלום שמחון: האם יש משהו שאתם רוצים לתקן בחוק?

כוכי מרדכי: ודאי, הגשנו לכם.

רחל סטוביצקי: לא היתה החלטה בבג"ץ.

רחל סטוביצקי: זו היתה הערה של השופטת דורנר.

יגאל ארדן: במסגרת החוק צריך לחשוב איך נועלים את זה באמת כך שלא תהיה חריגה מההגדרה כי יש תמיד זליגה לכיוון של פרסומות.

רחל סטוביצקי: אם יש זליגה אז אפשר לתקן את הניסוח.

כוכי מרדכי: אין בעיה, זה מה שאנחנו רוצים.

אמירה חכמון: אדוני היושב ראש, בהמשך למכתב שהקראת קודם מסגן הממונה אמיר לוי, אני רוצה להצטרף ולציין שבהתבסס כי בסדר העדיפויות של המשרד לביטחון כמו שבאמת נאמר במכתב, ועל פי החלטת ממשלה שגל"צ וגלגל"צ יהיו כפופות לשר הביטחון, לא לשכוח שחצי מהתקציב של גל"צ וגלגל"צ ממומן מתקציב הביטחון, וזה סדר עדיפויות שתקציב הביטחון רואה על עצמו.

אמירה חכמון: אנחנו מעדיפים שכל התקציב יילקח מתקציב הביטחון ולא חלק מתקציב הביטחון ומגוף ציבורי.

שלום שמחון: לא יאומן.

שלום שמחון: תודה רבה, הישיבה נעולה.

שלום שמחון: חבל על הזמן, האם אתם השתגעתם?

שלום שמחון: אומרת פה האחראית על תקציב הביטחון שיש כסף במשרד הביטחון.

שלום שמחון: האם אתה רוצה שאני אעשה מעצמי צחוק?

יגאל ארדן: אבל, יש הצעת חוק ממשלתית.

יגאל ארדן: הם במיעוט.

יגאל ארדן: האם כל מה שיגיד פה משרד האוצר זה יהיה העמדה המכרעת?

אבשלום וילן: זה לא פעם ראשונה שזה קורה, ואתה כיושב ראש ועדה צריך לדעת דבר אחד.

אבשלום וילן: כאשר משרדי ממשלה מתחילים לריב ביניהם פה, אנחנו לא המגרש.

אבשלום וילן: יחזרו לוועדת שרים לענייני חקיקה ויחליטו.

אבשלום וילן: אם אגף התקציבים רוצה להחליט על ההחלטה בוועדת שרים, תעשי את זה שם.

יגאל ארדן: את מחויבת לעמדת הממשלה.

אבשלום וילן: יש עמדת ממשלה.

אבשלום וילן: את הריבים האלה לא נעשה פה.

אמירה חכמון: בגלל זה אני אמרתי - - -

אבשלום וילן: לא, את לא יכולה לעשות דבר כזה.

אבשלום וילן: את הולכת לממשלה ומנהלת את זה שם.

אבשלום וילן: בפני שר האוצר בנימין נתניהו יש אפשרות אחת.

אבשלום וילן: הוא יכול לדרוש דיון נוסף במליאת הממשלה על הצעת החוק, זו זכותו.

אבשלום וילן: אגף התקציבים עושה את זה פעם אחר פעם, וזה לא תקין.

שלום שמחון: אני פותח את הישיבה מחדש.

שלום שמחון: אני מאפשר ליועצת המשפטית לומר את דברה.

אתי בנדלר: אני רוצה להזכיר שבישיבה הקודמת התחילה הוועדה לקרוא את הצעת החוק, והיא אשירה מספר הגדרות מתוך ההגדרות המופיעות בסעיף 1 להצעת החוק, ואת סעיף 3 שהוא סעיף מאוד כללי האומר ששידורי חסות ותשדירי שירות ישודרו בגלי צה"ל לפי הוראות חוק זה.

אתי בנדלר: בלב הבעיה הוועדה התחילה לדון, וכאן היא נעצרה.

אתי בנדלר: לב הבעיה היא מה הם שידורי חסות, ומה הם תשדירי שירות, כיוון שנשמעו הערות לפיהן הגדרות שידורי חסות ותשדירי שירות פותחות פתח לפרסומות כפי שהן מוגדרות בהתאם להצעה המופיעה בהצעת החוק.

אתי בנדלר: בשלב זה היושב ראש ביקש מכל הגופים שיש להם הצעות או הערות לנושאים או לנוסח הצעת החוק, להעביר את הצעותיהם לוועדה ואכן גם הרדיו האזורי וגם הרשות השנייה-עו"ד דורון אבני, העבירו הצעות והערות להגדרות המוצעות, והציעו אלטרנטיבות לכך.

אתי בנדלר: בהנחה שהוועדה תחליט בכל זאת להמשיך ולטפל בהצעת החוק ולהכין אותה לקריאה שנייה ושלישית, אנחנו נמצאים בשלב של דיון בלב ההצעה מה הם תשדירי חסות ומה הם תשדירי שירות שניתן יהיה לשדר אותם בגלי צה"ל כשגלי צה"ל לצורך העניין כוללים כמובן גם את גלגל"צ.

אתי בנדלר: זה השלב שבו הוועדה סיימה את דיוניה בישיבה הקודמת ורציתי להזכיר את זה.

אבשלום וילן: מכל מקום, עכשיו יש מליאה וצריך אישור מיוחד מהיושב ראש.

שלום שמחון: אני מציע שאנחנו נמשיך את הדיון במועד - - -

יגאל ארדן: למה?

יגאל ארדן: תצביע.

אתי בנדלר: אין על מה להצביע.

אתי בנדלר: צריכים עכשיו לדון בנוסחים לגופם.

שלום שמחון: אני רוצה להזכיר שאנחנו נמצאים עכשיו בקריאה שנייה ושלישית.

גילה גמליאל: יש פה הצעת חוק ממשלתית, למה שלא תקריא אותה ונצביע.

אתי בנדלר: התחלנו לקרוא ונתקענו בהגדרות, ועכשיו צריך לדון מהן ההגדרות הנכונות.

אתי בנדלר: זה הדיון העיקרי.

אבשלום וילן: חברת הכנסת גמליאל, יש על זה ויכוח גדול.

כוכי מרדכי: זה נושא מאוד מאוד כבד וחשוב.

שלום שמחון: אנחנו נעשה דיון בעוד שבועיים.

אבשלום וילן: אבל, הדיון יתחיל על הצעת החוק, הוא יהיה ענייני.

שלום שמחון: מתחילים להקריא בעוד שבועיים.

שלום שמחון: הישיבה נעולה.